

# РЕПУБЛИКА БЪЛГАРИЯ

Министър на земеделието и храните

**ДО**

**МИНИСТЕРСКИЯ СЪВЕТ**

**НА РЕПУБЛИКА БЪЛГАРИЯ**

# Д О К Л А Д

**от д-р Георги Тахов – министър на земеделието и храните**

**Относно:** Проект на Постановление на Министерския съвет за изменение на Постановление № 343 на Министерския съвет от 2011 г. за определяне размера на частта от продажната цена на дървесината и недървесните горски продукти по чл. 179, ал. 1 от Закона за горите (обн., ДВ, бр. 102 от 2011 г.; изм. и доп., бр. 9 от 2014 г., бр. 31 от 2015 г., бр. 78 от 2017 г., бр. 19 и бр. 60 от 2020 г.; доп., бр. 108 от 2024 г.)

**УВАЖАЕМИ ГОСПОДИН МИНИСТЪР-ПРЕДСЕДАТЕЛ,**

**УВАЖАЕМИ ГОСПОЖИ И ГОСПОДА МИНИСТРИ,**

На основание чл. 31, ал. 2 от Устройствения правилник на Министерския съвет и на неговата администрация, внасям за разглеждане проект на Постановление на Министерския съвет за изменение на Постановление № 343 на Министерския съвет от 2011 г. за определяне размера на частта от продажната цена на дървесината и недървесните горски продукти по чл. 179, ал. 1 от Закона за горите.

**Причини, които налагат приемането на акта**

Постановление № 343 на Министерския съвет от 2011 г. за определяне размера на частта от продажната цена на дървесината и недървесните горски продукти по
чл. 179, ал. 1 от Закона за горите (ПМС № 343 от 2011 г.) последователно е допълвано и изменяно през 2014 г., 2015 г., 2017 г. и двукратно през 2020 г. С Постановление № 473 на Министерския съвет от 2024 г. постановлението е допълнено, като е създадена временна разпоредба – § 3а, в Преходните и заключителните разпоредби, със срок на действие 6 месеца, от 01.10.2024 г. до 31.03.2025 г., в който период размерът на отчисленията към фонд „Инвестиции в горите” се намалява от 2 лв., 4 лв. и 5 лв. за куб. м незасегнатата от повреди дървесина на 1 лв. за куб. м дървесина, а за „Южноцентрално държавно предприятие“ – от 8 лв. за куб. м на 4 лв./куб. м.

Настоящото предложение касае удължаване на периода на действие на § 3а до края на 2025 г. и промяна на отчисленията при продажбата на дървесина, внасяни от „Южноцентрално държавно предприятие“ от 4 лв. за куб. м дървесина на 1 лв. за куб. м дървесина.

Предлаганата промяна е свързана с продължаващото понижаване на цените на дървесината през настоящата 2025 г. вследствие на комплексни причини – влиянието на европейските пазари на продуктите от дървесина, намаленото потребление на дървата за огрев от физически лица за лични нужди в страната, както и спирането на работа на един от големите заводи за преработка на дървесина в гр. Стамболийски. Това обстоятелство рефлектира директно и осезаемо върху държавните предприятия по чл. 163 от Закона за горите, на които е предоставено управлението на горските територии – държавна собственост, и които осъществяват продажбата на дървесината, добита от тях. За първите два месеца на 2025 г. отчетеният спад при продажбите на дървесина от шестте държавни предприятия е в размер на 15% спрямо същия период на 2024 г. Намаленият добив и реализация на дървесината, добивана от държавните гори, в съчетание с намалението и на продажните цени на дървесината през 2024 г.- 2025 г. влоши в значителна степен финансово предприятията. Към 28.02.2025 г. и шестте държавни предприятия отчитат междинен финансов резултат загуба в общ размер, надхвърлящ 13 млн. лева. Липсата на индикации през последните месеци за подобрение на търсенето на дървесина в страната обуславя необходимостта от предприемането на допълнителни административни действия за облекчаване изпълнението на дейностите на държавните горски предприятия през 2025 г. Финансово затруднено е изпълнението на планираните за годината горскостопански, ловностопански и други дейности, включително и издръжката на работещите в предприятията и техните териториални поделения.

Едно удачно решение е намаленият в края на 2024 г. размер на отчисленията, които предприятията правят за фонд „Инвестиции в горите“ при продажбата на дървесина, да се прилага до края на 2025 г., което ще позволи освобождаване на допълнителни оперативни средства на предприятията, именно за обезпечаване на посочените дейности и разходи.

В тази връзка, предлагам да бъде направено изменение в § 3а от Преходните и заключителните разпоредби на Постановление № 343 на Министерския съвет от 2011 г., като датата 31.03.2025 г. се замени с 31.12.2025 г., а размерът за „Южноцентрално държавно предприятие“ от 4 лв. за куб. м се намали на 1 лв. за куб. м. Икономическият ефект за държавните предприятия на тази мярка се оценява на около 11 млн. лв. допълнителни оперативни средства за обезпечаване на неотложни дейности на предприятията.

**Цели**

С приемането на проекта се цели:

1. Намаление на размера на отчисленията от продажната цена на дървесината за фонд „Инвестиции в горите“, които предприятията правят при продажбата на дървесина, за периода 01.04.2025 – 31.12.2025 г.;

2. Осигуряване на допълнителни оперативни парични средства на държавните предприятия в очакван размер около 11 млн. лв., за изпълнението на дейностите по опазването на горските територии, на планираните ловностопански дейности, както и на горскостопанските дейности, които се обезпечават от стопанската им дейност, а не от фонд „Инвестиции в горите“. Не на последно място, държавните предприятия ще се стабилизират финансово и ще се осигурят необходимите средства за издръжката на работещите в предприятията и техните териториални поделения, които са потърпевши от кризата в пазара на дървесина в страната.

Заздравяването на финансовата стабилност на държавните предприятия по Закона за горите през 2025 г. е от съществено значение за поддържането на доброто здравословно състояние на горите и опазването на горските ресурси. Очакванията на Министерството на земеделието и храните, респективно на държавните предприятия по Закона за горите, са при подобряване на пазарната конюнктура и търсене на непреработена дървесина в страната и включително от държави-членки на Европейския съюз и съседни на България държави, с които страната има подписани двустранни споразумения за икономическо сътрудничество, реализацията на дървесина от държавните гори, предоставени за управление на предприятията, да се възстанови и възвърне приходите от дейността им до обичайните нива от 2021 и 2022 г. При реализиране на тези очаквания за подобрение на финансовата стабилност на държавните предприятия по Закона за горите автоматично, от 01.01.2026 г. ще се възстанови размера на частта от продажната цена на дървесината, която предприятията внасят във фонд „Инвестиции в горите“, прилагана през последните 4 години, без да се налага последващо изменение на нормативния акт. Проектът няма да окаже въздействие върху микро, малки и средни предприятия.

**Очаквани резултати от прилагането на акта**

Тази мярка ще позволи предприятията да оперират с повече собствени финансови средства и подобрят отчетените към момента отрицателни финансови резултати от дейността си поради намаленото търсене и продължаващото чувствително понижение на цените, на които се търгува дървесината през настоящата 2025 г. Държавните предприятия по Закона за горите ще бъдат допълнително финансово стабилизирани чрез увеличаване на собствените им оперативни средства в очакван размер около 11 млн. лв. общо за шестте предприятия, чрез намаляване на размера на отчисленията към собствените им фондове „Инвестиции в горите“ за срок от 9 месеца, считано от 01.04.2025 г. до 31.12.2025 г.

**Финансови и други средства, необходими за прилагането на новата уредба**

Предложеният проект на акт не води до въздействие върху държавния бюджет, поради което е приложена финансова обосновка съгласно чл. 35, ал. 1, т. 4, буква „б“ от Устройствения правилник на Министерския съвет и на неговата администрация.

За приемането на акта не са необходими допълнителни разходи/трансфери/други плащания по бюджета на Министерството на земеделието и храните.

Проектът на акт не води до изменения в целевите стойности на показателите за изпълнение по програми, в това число и ключовите индикатори.

**Анализ за съответствие с правото на Европейския съюз**

Проектът не съдържа разпоредби, транспониращи актове на Европейския съюз, поради което не е приложена таблица на съответствието с правото на Европейския съюз.

**Информация за проведените обществени консултации**

Съгласно чл. 26, ал. 3 и 4 от Закона за нормативните актове проектът на постановление, докладът (мотивите) към него, частичната предварителна оценка на въздействието и становището на дирекция „Координация и модернизация на администрацията“ в администрацията на Министерския съвет са публикувани на интернет страницата на Министерството на земеделието и храните и на Портала за обществени консултации със срок за предложения и становища 30 дни.

В съответствие с чл. 26, ал. 5 от Закона за нормативните актове, справката за постъпилите предложения и становища, заедно с обосновка за неприетите предложения в резултат на проведената обществена консултация, е публикувана на интернет страницата на Министерството на земеделието и храните и на Портала за обществени консултации.

Проектът на Постановление на Министерския съвет за изменение на Постановление № 343 на Министерския съвет от 2011 г. е съгласуван в съответствие с разпоредбите на чл. 32 от Устройствения правилник на Министерския съвет и на неговата администрация. Направените целесъобразни бележки и предложения са отразени.

**УВАЖАЕМИ ГОСПОДИН МИНИСТЪР-ПРЕДСЕДАТЕЛ,**

**УВАЖАЕМИ ГОСПОЖИ И ГОСПОДА МИНИСТРИ,**

Във връзка с гореизложеното и на основание чл. 8 от Устройствения правилник на Министерския съвет и на неговата администрация, предлагам Министерският съвет да приеме приложения проект на Постановление за допълнение на Постановление
№ 343 на Министерския съвет от 2011 г. за определяне размера на частта от продажната цена на дървесината и недървесните горски продукти по чл. 179, ал. 1 от Закона за горите.

|  |  |
| --- | --- |
| **Приложениe:**  | 1. Проект на Постановление на Министерския съвет;
2. Частична предварителна оценка на въздействието;
3. Становище на дирекция „Координация и модернизация на администрацията“ на Министерския съвет;
4. Финансова обосновка;
5. Справка за отразяване на постъпилите становища;
6. Постъпили становища;
7. Справка за отразяване на постъпилите предложения и становища от обществената консултация, заедно с обосновка за неприетите предложения;
8. Предложения и становища, постъпили от проведената обществената консултация.
9. Проект на съобщение за средствата за масово осведомяване.
 |

